text: Glat føre og høj fart kostede 44-årig livet på motorvej ved grænsen
  13 januar 2017 kl. 05.31
  Trafikanter på motorvej E 45 både nord og syd for grænsen blev torsdag aften overrasket over pludselig glat føre. Lige syd for grænsen mistede en 44-årig dansk bilist livet.
  Umiddelbart syd for den dansk-tyske grænse mistede en dansk bilist livet i en soloulykke ved Harrislee-afkørslen på A7, da en tysk-indregistret Porsche 911 Carrera kom i slyng som følge af kombinationen af høj fart og en meget glat motorvej.
  Ulykken skete i det nordgående spor omkring klokken 21.45. Der var to personer i Porschen. Bilens fører var død, da redningsmandskabet fik ham befriet fra den stærkt ødelagte sportsvogn.
  Politiet i Flensborg oplyser fredag morgen, at den dræbte er en 44-årig dansk mand, mens en 40-årig kvindelig passager slap med lettere kvæstelser og er indlagt på sygehuset i Flensborg.
  Motorvej A7 var i flere timer i nat spærret for trafik mod Danmark. Trafikanterne blev ledt af motorvejen via Harrislee-afkørslen og ind i Danmark over Padborg Grænse.
  Der skete torsdag aften også en række glatføreuheld på den sønderjyske motorvej E 45 ved Aabenraa, hvor skaderne kun var materielle.
  Fredag morgen er der fortsat glat mange steder i Syd- og Sønderjylland. 
  - Motorvejene er saltede - men de mindre veje kan være meget glatte, så der er grund til at køre forsigtigt, siger vagtchef Erik Lindholdt, hos Syd- og Sønderjyllands Politi, fredag morgen til TV SYD. 
  Syd for grænsen advarer den tyske vejrtjeneste og NDR fredag morgen om kraftig snefald og meget glat føre.
  Unwetterwarnung für Teile Norddeutschlands: Starker Schneefall und Schneeverwehungen. So wird&#39;s bei Ihnen -&gt; https://t.co/zExJGAsShu #Wetter pic.twitter.com/wRgVDH8sCH
  
  Ekstrem glat føre på Sønderjyske Motorvej. 10 cm snesjap og temperatur omkring frysepunktet.  #politidk
  
  